Къуажэдэсхэр илъэс тIощIкIэ зыпэплъа гуфIэгъуэ
ЩэнхабзэмкIэ унэ зэIузэпэщ къыщызэIуахащ Тэрч муниципальнэ районым хыхьэ Хьэмидей къуажэм. Ар яухуащ «Урысей зэкъуэтым» и «Къуажэм и щэнхабзэ унэ» парт проектым хиубыдэу.
Къуажэдэсхэм мы Iуэху гуфIэгъуэмкIэ ехъуэхъуну къэкIуат КъБР-м и Парламентым и УнафэщI Егоровэ Татьянэ, КъБР-м узыншагъэр хъумэнымкIэ и министр Хъубий Марат, Тэрч муниципальнэ районым щIыпIэ унафэр зегъэкIуэнымкIэ и советым и тхьэмадэ Хьэжу Владимир, Тэрч муниципальнэ районым и щIыналъэ администрацэм и Iэтащхьэ Дадэ МуIэед, щэнхабзэм и лэжьакIуэхэр, цIыхубэ хъыбарегъащIэ IуэхущIапIэхэм я лIыкIуэхэр.
Егоровэ Татьянэ и псалъэм къыхигъэщащ мы IуэхущIапIэр «Урысей зэкъуэт» партым и проектым хиубыдэу Къэбэрдей-Балъкъэрым зэман кIэщIым къриубыдэу щащIахэм ящыщ зыуэ зэрыщытыр.
— Гуапэщ къуажэхэм иджырей щэнхабзэ унэхэр дэщIыхьыныр «Урысей зэкъуэт» партым япэ иригъэща Iуэхухэм зэращыщыр, — жиIащ адэкIэ Егоровэ Татьянэ. — Мыпхуэдэ зыгъэпсэхупIэ екIум Хьэмидей къуажэм дэсхэр илъэс 20-м щIигъукIэ пэплъащ. Шэч къытесхьэркъым нобэ дэ дызэщIыгъуу къызэIутх IуэхущIапIэр цIыхухэм я зыгъэпсэхупIэ нэс зэрыхъунум.
АдэкIэ Егоровэ Татьянэ зэIущIэм кърихьэлIахэм ягу къигъэкIыжащ республи-кэм и къуажэ зэмылIэужьыгъуэхэм мы махуэхэм иджыри мыпхуэдэ унэхэр къызэрыщызэIуахар икIи жиIащ Къэбэрдей-Балъкъэрым и унафэщIхэм социальнэ мыхьэнэ зиIэ IуэхущIапIэхэр къэгъэщIэрэщIэжыным, щIэуэ ухуэным гулъытэ хэха зэрыхуащIыр.
Къуажэдэсхэм апхуэдэу хъуэхъу псалъэхэмкIэ захуигъэзащ Тэрч муниципальнэ районым и щIыналъэ администрацэм и Iэтащхьэ Дадэ МуIэед. Абы жиIащ IуэхущIапIэм и пщIантIэри къедза щIыналъэри мыгувэу зыхуей зэрыхуагъэзэнур, сабийхэм я зыгъэпсэхупIэ къызэрыщызэрагъэпэщынур.
Мы проектыр къыхэзылъхьахэм, IуэхущIапIэр зыщIа ухуакIуэхэм, республикэм и унафэщIхэм, хьэщIэхэм къуажэдэсхэм я цIэкIэ фIыщIэ яхуищIащ Борий Къэралбий.
Дыгъужьыкъуэ Бэч.
